Komisijos reglamentas (EB) Nr. 1245/1999
1999 m. birželio 16 d.
dėl leidimo naudoti naujus pašarų priedus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Komisijos reglamentu (EB) Nr. 866/1999 [2], ypač į jos 9j ir 3 straipsnius,
(1) kadangi Direktyvoje 70/524/EEB yra numatyta, kad, atsižvelgiant į mokslo ir technikos pažangą, gali būti leidžiama naudoti naujus priedus arba naujai paskirčiai senuosius;
(2) kadangi kai kuriose valstybėse narėse buvo gerai ištirtas naujas priedas "natrolitas-fonolitas", priskiriamas "Rišikliams, birumą skatinančioms medžiagoms ir koaguliantams"; kadangi, remiantis atliktais tyrimais, paaiškėjo, kad šį naująjį priedą galima leisti naudoti;
(3) kadangi kitose valstybėse narėse buvo sėkmingai išbandytas kitas naujas priedas - tai "Rišikliams, birumą skatinančioms medžiagoms ir koaguliantams" priskiriamas "Vulkaninės kilmės klinoptilolitas"; kadangi turėtų būti leidžiama laikinai naudoti šį naująjį priedą;
(4) kadangi nauji priedai arba nauja priedų paskirtis gali būti laikinai patvirtinti tuo atveju jei, į pašarus įdėjus leistiną priedo kiekį, tas priedas neturi neigiamo poveikio žmonių ar gyvūnų sveikatai arba aplinkai, nekenkia vartotojui pakeisdamas gyvulininkystės produktų savybes, jei jo kiekį pašaruose galima kontroliuoti ir, atsižvelgiant į turimus rezultatus, galima daryti prielaidą, jog, įdėtas į pašarus, jis teigiamai paveikia šių pašarų arba gyvulininkystės produkcijos savybes;
(5) kadangi 1999 m. balandžio 21 d. "natrolito-fonolito" laikino patvirtinimo laikas jau baigėsi; kadangi dėl šios priežasties ir dėl teisinio aiškumo būtina numatyti atgalinį šio reglamento galiojimą;
(6) kadangi šiame reglamente numatytos priemonės atitinka Pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Remiantis Direktyva 70/524/EEB, "Rišikliams, birumą skatinančioms medžiagoms ir koaguliantams" priskiriamą "natrolitą-fonolitą" leidžiama naudoti kaip pašarų priedą E 566 laikantis šio reglamento I priede nustatytų reikalavimų.
2 straipsnis
Remiantis Direktyva 70/524/EEB, "Rišikliams, birumą skatinančioms medžiagoms ir koaguliantams" priskiriamą "Vulkaninės kilmės klinoptilolitą" galima leisti naudoti kaip pašarų priedą Nr. 3 laikantis šio reglamento II priede nustatytų reikalavimų.
3 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1999 m. balandžio 22 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. birželio 16 d.